สั่ง "อาร์เอส" แจ้งรายละเอียดสิทธิ์ถ่ายบอลโลก กันปัญหามั่วนิ่ม
โพสต์ทูเดย์ - &#8220;พาณิชย์&#8221; สั่ง "อาร์เอส" แจ้งรายละเอียดสิทธิ์ถ่ายบอลโลก ด้านอาร์เอส ยันไม่เก็บค่าลิขสิทธิ์ ร้านตามสั่ง ข้าวต้ม ส้มตำ ทีวี หนังสือพิมพ์ แต่ร้านอาหารใหญ่ เธค ผับ โรงแรม โดนหมด&nbsp;
14 ธ.ค. 2552

โพสต์ทูเดย์ - “พาณิชย์” สั่ง "อาร์เอส" แจ้งรายละเอียดสิทธิ์ถ่ายบอลโลก ด้านอาร์เอส ยันไม่เก็บค่าลิขสิทธิ์ ร้านตามสั่ง ข้าวต้ม ส้มตำ ทีวี หนังสือพิมพ์ แต่ร้านอาหารใหญ่ เธค ผับ โรงแรม โดนหมด  
   นางปัจฉิมา ธนสันติ อธิบดีกรมทรัพย์สินทางปัญญา กล่าวว่า ได้หารือกับบริษัทอาร์เอสถึงกรณีการได้รับสิทธิ์เผยแพร่ภาพและเสียงการแข่งขันฟุตบอลโลก (ฟีฟ่าเวิลด์ คัพ) ในประเทศไทย ระหว่างวันที่ 11 มิ.ย.-11 ก.ค. 2553 ที่สาธารณรัฐแอฟริกาใต้ โดยกำชับให้อาร์เอสในฐานะเจ้าของสิทธิ์ แจ้งอัตราและรายละเอียดการให้สิทธิ์เผยแพร่ต่อสาธารณชนมาให้กรมฯ รับทราบ เพื่อป้องกันกรณีหากเกิดปัญหาการร้องเรียนเกิดขึ้นในภายหลัง กรมฯ จะได้เข้าไปดูแลไกล่เกลี่ยได้    พร้อมกันนี้ กรมฯ ได้ขอความร่วมมือไปยังบริษัทอาร์เอสว่า ในการจัดเก็บค่าลิขสิทธิ์ควรจะดำเนินการตามสิทธิ์ที่ได้รับ และขอให้ยกเว้นการจัดเก็บค่าลิขสิทธิ์การเผยแพร่กับร้านค้าย่อยริมทางทั่วไป              นายสุทธิศักดิ์ ประศาสน์ครุการ กรรมการและผู้อำนวยการสายงานกฎหมายและปราบปราม บริษัท จัดเก็บลิขสิทธิ์ไทย (ทีซีซี) ในเครือบริษัท อาร์เอส กล่าวว่า อาร์เอสได้รับลิขสิทธิ์การเผยแพร่ภาพและเสียงการแข่งขันฟุตบอลโลกในปีหน้าแต่เพียงผู้เดียว โดยอาร์เอสได้มอบหมายให้ทีซีซีเป็นผู้ดูแลบริหารจัดการการจัดเก็บค่าลิขสิทธิ์ โดยขณะนี้อยู่ระหว่างการแจ้งไปยังผู้ประกอบการต่างๆ เพื่อดำเนินการจ่ายค่าลิขสิทธิ์ให้ถูกต้อง โดยจะเน้นไปที่ผู้ที่นำการแข่งขันฟุตบอลโลกไปใช้ประโยชน์ในเชิงพาณิชย์    “ทางบริษัทจะเรียกเก็บเฉพาะ ร้านอาหาร เธค ผับ โรงแรม สถานประกอบการที่นำการถ่ายทอดสดฟุตบอลไปใช้เรียกลูกค้า ถือว่าเป็นการใช้ประโยชน์ในเชิงพาณิชย์ ซึ่งธุรกิจเหล่านี้พร้อมที่จะจ่ายอยู่แล้ว ส่วนร้านค้าย่อยอย่างพวกร้านอาหารริมทาง ร้านข้าวต้ม ร้านส้มตำ พวกนี้ยกเว้นให้อยู่แล้ว ส่วนทีวีและหนังสือพิมพ์ที่นำภาพและเสียงไปใช้ ก็ไม่มีปัญหา แต่ต้องอยู่ในขอบเขตที่กำหนด” นายสุทธิศักดิ์กล่าวลิข             ทั้งนี้ อาร์เอสกำลังจัดทำแผนการประชาสัมพันธ์เพื่อปลุกกระแสฟุตบอลโลก โดยคาดว่าจะเริ่มดำเนินการอย่างหนักตั้งแต่ช่วงเดือนเม.ย. 2553 เป็นต้นไป ส่วนอัตราการจัดเก็บค่าลิขสิทธิ์ กำลังอยู่ระหว่างการพิจารณาในรายละเอียดว่าจะจัดเก็บในอัตราใด แต่ยืนยันได้ว่าไม่แพง และไม่เป็นภาระให้กับผู้ประกอบการอย่างแน่นอน
   รายงานข่าวจากกระทรวงพาณิชย์ แจ้งว่า กรมทรัพย์สินทางปัญญามีความเป็นห่วงว่าอาร์เอสในฐานะเจ้าของลิขสิทธิ์การเผยแพร่ภาพและเสียงการแข่งขันฟุตบอลโลกในปีหน้า จะดำเนินการจัดเก็บค่าลิขสิทธิ์แบบไม่มีขอบเขต และจะทำให้ผู้ประกอบการหรือร้านค้ารายย่อยเดือดร้อน จึงต้องขอให้อาร์เอสยืนหลักฐานการเป็นเจ้าของสิทธิ์มาไว้ที่กรมฯ เผื่อหากมีปัญหาในอนาคตจะได้เข้าไปไกล่เกลี่ยได้ และต้องการทำให้เกิดความชัดเจนว่าใครต้องจ่าย ใครไม่ต้องจ่าย โดยไม่ต้องการให้เกิดปัญหาเหมือนกรณีลิขสิทธิ์การถ่ายทอดสดฟุตบอลยูโร 2008